ועדת החוקה, חוק ומשפט, כנסת 16, פרוטוקול מספר 513, 2005-06-27 09:30

אליעזר כהן: בוקר טוב, אני מתכבד לפתוח את ישיבת ועדת החוקה, חוק ומשפט.

אליעזר כהן: על סדר היום הצעת חוק המקרקעין (תיקון-שיעורו של חלק מוצמד ברכוש המשותף), התשס"ג-2003 של חבר הכנסת חמי דורון וקבוצת חברי כנסת, הכנה לקריאה ראשונה.

אליעזר כהן: עו"ד עליזה קן, בבקשה תציגי את הנושא.

עליזה קן: נושא ההצעה הוא חלוקת נטל ההוצאות להחזקת הרכוש המשותף.

עליזה קן: בשפת בני אדם, על בסיס מה נקבעים דמי ועד הבית בבית המשותף?

עליזה קן: היום סעיף 58 לחוק המקרקעין קובע שהמפתח לחישוב יהיה גודל חלקו של כל בעל דירה ברכוש המשותף, זולת אם נקבע בתקנון שיעור השתתפות אחר.

עליזה קן: גודל חלקו של בעל דירה ברכוש המשותף נקבע על יסוד שטח רצפת הדירה והיחס שלו לכלל שטח הרצפות של הדירות בבית המשותף, בתוספת השטח של החלקים שהוצמדו לדירה כמו: הגג, החניה, המחסנים לפי העניין, בשיעור שנקבע בתקנון או בשיעור שקבע המפקח.

עליזה קן: סעיף 58(ב) לחוק המקרקעין קובע שבעל דירה לא יהיה חייב להשתתף בתשלום הוצאות חימום או הסקה בשל חלק שהוצמד לדירה שלו אם אותו חלק לא מקבל חימום או הסקה.

אליעזר כהן: זה הנושא היחיד שהוא משוחרר ממנו.

עליזה קן: נכון, אבל כמובן שבתקנון אפשר לקבוע שיעור השתתפות אחר, וגם על-ידי קביעת השטח על-ידי המפקח אפשר להגיע לתוצאה מספרית אחרת.

עליזה קן: ההסדר היום גורם לסכסוכים רבים בין הדיירים, והוא גם יוצר תוצאה מוזרה לפיה ההצמדה של גג למשל, גוררת אחריה באופן אוטומטי העלאה בהשתתפות בהוצאות כמו גינון או תאורה של הכניסה שבכלל לא קשורות לגג.

עליזה קן: או למשל, הצמדה של חנייה גורמת לעלייה אוטומטית בהוצאות המעלית כאשר שוב אין קשר בין שני הדברים.

עליזה קן: מכאן ההצעה שעיקריה הם כאלה.

עליזה קן: הכלל לחישוב דמי ועד הבית יהיה שטח הרצפה של הדירה, זולת אם נקבע בתקנון מפתח אחר לחישוב.

עליזה קן: מכאן שאין צורך בהוראה שדנה בהשלכות של הצמדת החלק לנשיאה בהוצאות חימום או הסקה, ולכן אנחנו מציעים למחוק את סעיף 58(ב).

עליזה קן: מאחר והשינוי יביא לשינויים בהסדרים שקיימים בבתים משותפים שלא מתנהלים לפי תקנון מיוחד, כי הרי על תקנונים מיוחדים אנחנו מבקשים לשמור, מוצע כי תחילת התיקון יהיה כעבור שנתיים מיום הפרסום של התיקון ברשומות, על מנת לתת לבתים המשותפים זמן להיערך.

עליזה קן: החוק יקבע כלל שאפשר לחרוג ממנו בתקנון.

חמי דורון: אם אני פועל לפי החוק הקיים אז אני לא צריך לעשות שום תיקון תקנון, כי אני מותאם לחוק.

חמי דורון: ברגע שהחוק משתנה אז ההבנה היא שגם התקנון משתנה בהתאם לחוק הקיים.

עליזה קן: לא, תקנון זה מסמך הסכמי וצריך לשנות אותו בתהליך.

עליזה קן: נניח שישנו בית שבו יש גג מוצמד, ונניח שהצמדת הגג גוררת אחריה הרבה הוצאות של תאורה ושל מעלית, ולכן נכון הוא להתחשב בעובדה שהגג מוצמד בכדי לקבוע את שיעור ההשתתפות.

עליזה קן: היום אם הדיירים לא קובעים שום דבר בתקנון שלהם, זה הפתרון שיש להם בחוק.

עליזה קן: הם לא צריכים לעשות כלום.

עליזה קן: ברגע שאנחנו משנים את החוק, העובדה שהגג מוצמד כבר יוצאת מבחינת החישוב של החלק של אותו בעל הדירה בהוצאות הבית.

עליזה קן: לכן, צריך לשנות את התקנון באותו בית.

חמי דורון: גם אם אנחנו משנים את התקנון באותו הבית הוא לא צריך לקחת שנתיים.

עליזה קן: הוא עלול לקחת תקופה ממושכת.

עליזה קן: אנשים צריכים לדעת קודם שהחוק תוקן והם צריכים להתארגן.

חמי דורון: שנתיים זה המון זמן.

דורית ואג: האם לא צריכה להיות ממילא אסיפת דיירים פעם בשנה?

אליעזר כהן: עו"ד קן, האם זה לא יכול להיות תוך שנה?

עליזה קן: אנחנו סברנו שזה תהליך ארוך.

חמי דורון: אני חושב שפרק זמן של שנה הוא מספיק.

חוה הלברייך: ההצעה של חבר הכנסת דורון מבטאת את המציאות הקיימת כאשר השכנים הם בסדר.

אליעזר כהן: מרבית הבתים הם אינם מסודרים.

חוה הלברייך: לכן, אנחנו הצטרפנו להצעה הזאת, והנוסח בסעיף 58 שהוא הסעיף שקובע לעניין ההוצאות הוא הנוסח המתאים.

חוה הלברייך: אשר לתקופת שינוי התקנון, יש אומנם צורך בהוראת מעבר על מנת שניתן יהיה לדעת על השינוי.

חוה הלברייך: זה צריך פרסום, ודיירים רבים באמת לא יודעים.

חוה הלברייך: שנית, צריך לתקן את התקנון.

חוה הלברייך: גם תיקון התקנון הוא עניין הסכמי, וכפי שאתם יודעים עניין הסכמי לוקח זמן רב.

חוה הלברייך: לכן, היתה ההצעה הזאת.

חוה הלברייך: תקופה יותר קצרה לא היתה מפתיעה אותי.

חוה הלברייך: אבל, שנתיים זה בהחלט הזמן הנכון והסביר להתארגנות.

חוה הלברייך: עם זאת, נראה לי שבבתים רבים יקבלו את הוראות החוק בלי שום בעיה, ויעשו את זה גם לפני תום תקופת המעבר.

אליעזר כהן: אני הולך לקראתו של חבר הכנסת דורן.

אליעזר כהן: אם זה המצב הקיים בבתים המסודרים ואם זה הולך לעשות סדר, אז למה לחכות כל כך הרבה זמן?

חוה הלברייך: רק מכיוון תקנון מוסכם הוא רשום.

אליעזר כהן: אבל מנהלת הוועדה אומרת דבר נכון, ממילא פעם בשנה הם צריכים להיפגש.

חוה הלברייך: זה נכון.

אליעזר כהן: נציג התאחדות הקבלנים, האם יש לך משהו נגד ההצעה?

גלעד קצב: לא, אין לי נגד ההצעה.

חמי דורון: הצעת החוק הזאת במקור היא של ידידי חבר הכנסת מודי זנדברג, והיא הוגשה בכנסת הארבע עשרה.

אליעזר כהן: אתה פשוט לקחת את זה כי הוא הלך להיות שר.

חמי דורון: נכון.

חמי דורון: הוא אפילו ביקש ממני בצורה מפורשת לגבי הצעת החוק הזאת, כי זו הצעת חוק שהוא הגיש אותה בעקבות פסק דין של בית משפט שקבע שהמחוקק צריך לתקן את הלקונה הזאת שהיתה קיימת בחיים.

חמי דורון: לכן, הוגשה הצעת החוק.

חמי דורון: היא התגלגלה, התגלגלה, וזכיתי שאני אהיה זה שאולי יצליח להעביר את זה בשלוש קריאות.

חמי דורון: במקביל, אני הגשתי בזמנו הצעת החוק נוספת לגבי צורת החישוב של ועד הבית.

חמי דורון: אולי כדאי להכניס את התיקון כאן במקום להשתמש בה.

חמי דורון: אני לא חושב שזה נושא אחר.

חמי דורון: יש איזשהו עיוות בזה שמחשבים את ועד הבית לפי גודל הדירה והמטראז'.

חמי דורון: התפיסה לפיה אתה צריך לשלם לפי הגודל שיש לך היא תפיסה בולשביקית ישנה, עתיקת יומין.

חמי דורון: היא באה לידי ביטוי בזמנו גם במכוניות.

חמי דורון: אנשים קנו מכונית אמריקאית עם נפח מנוע גדול ואז נתנו להם ביטוח חובה מפוצץ למרות שהאוטו היה יותר בטוח ויותר חזק, יותר מרכב מסוג פיאט 600 ששילם מעט ביטוח חובה.

אליעזר כהן: זה בגלל שהעריכו שיש לו יותר כסף.

חמי דורון: זה בדיוק כך.

חמי דורון: נוצר היום מצב שהוא בעצם עיוות.

חמי דורון: לכאורה בדירה גדולה יש יותר דיירים, ואז אתה אומר שצריך יותר ניקיון כי יש יותר דיירים בבית.

חמי דורון: אבל, לא כך הדבר.

חמי דורון: ברוב הדירות הגדולים, בפנטהאוזים, גרים היום שני אנשים מבוגרים.

חמי דורון: לעיתים קרובות, מדובר באנשים שהקרקע שייכת אליהם ותמורת הקרקע הם קיבלו את דירת הפנטהאוז כשכול שאר הדירות גורמות בלאי הרבה יותר גדול, בגלל שבדירה של ארבע חדרים למטה גרה משפחה של חמש נפשות.

חמי דורון: הם משתמשים יותר במעלית ובכל הדברים האחרים.

חמי דורון: גם באגודה לתרבות הדיור אמרו לי בזמנו שהגיע הזמן שאת ועד הבית צריך לשלם לפי מספר החדרים בדירה, או לחלופין חלוקה שווה בין כל הדיירים.

חמי דורון: ועד הבית הרי משלם בעיקר חשמל של חדר המגורים, גינון, מעלית וניקיון.

חמי דורון: היום לא קיימת תחזוקה של גג בבתים החדשים.

חמי דורון: היום החלק המשותף בבתים לזיפות הוא כל כך קטן.

חמי דורון: למעשה, החלק המשותף היחיד שצריך זיפות זה הגג של מבנה המעלית.

חמי דורון: לרוב הבתים יש פנטה

חמי דורון: אוזים ודירות גג, ולכן זה מה שקורה ברוב הבתים בבניה החדשה.

חמי דורון: אם תראו את זה כנושא חדש, אז אנחנו נעזוב את זה ונקדם את זה.

חמי דורון: אין לי בעיה, אני אחכה שההצעה השנייה גם כן תבוא.

חמי דורון: אם אתם לא רואים את זה כנושא חדש, אני אשמח אם נוכל להרוג שתי ציפורים במכה אחת.

חמי דורון: המטרה שלי היא שאנשים ישלמו בצורה מאוזנת.

חמי דורון: דהיינו, כל אחד משלם שווה בשווה את דמי האחזקה של דמי הוועד, כי אני לא חושב שזה צריך להיות לפי גודל הדירה.

דורית ואג: אני אומרת לך שזה "ידפוק" את הבתים בירושלים.

דורית ואג: זה משמעותי עבורם, כי רוב הבתים בירושלים עדיין עובדים על הסקה מרכזית.

דורית ואג: בדירת חמישה חדרים יש שבעה קונבקטורים, ובדירה של שלושה חדרים יש רק חמישה.

דורית ואג: למה צריך לשלם אותו הדבר?

דורית ואג: הוא הרי לוקח יותר סולר.

אליעזר כהן: עו"ד קן, האם את אומרת שזה נושא חדש?

עליזה קן: אם אנחנו מדברים על איך קובעים את דמי ועד הבית אז זה לא נושא חדש.

עליזה קן: אבל, אנחנו כבר הסכמנו שאנחנו נלך לפי מפתח של שטח רצפת הדירה.

עליזה קן: שטח רצפת הדירה כפי שאתה אמרת, גם מבטא איזשהי קונספציה בקשר להוצאות שנגרמות על-ידי אותן נפשות שגרות בתוך הדירה.

חמי דורון: אבל, היא לא מבטאת.

עליזה קן: אבל לפי ההצעה יש גם אפשרות בתקנון לקבוע שיעור אחר.

עליזה קן: אנחנו כולנו מסכימים שהנוסח המוצע משפר לעומת החוק הקיים היום.

עליזה קן: אני לא מכירה עוד הצעה של חבר הכנסת דורון כך שאני לא יכולה להתייחס.

חמי דורון: היא עוד לא הגיעה אליכם.

חמי דורון: היא עוד לא הגיעה לוועדת שרים.

עליזה קן: אנחנו סבורים שהנוסח והתוכן שאנחנו חשבנו שהוא מוסכם עם חבר הכנסת דורון, הוא הנוסח הנכון, והוא גם המפתח הנכון וההגיוני מבחינת היחס שבין ההוצאות של אחזקת הרכוש המשותף והגודל של הדירה, כי הוא מבטא גם מספר של דיירים.

אליעזר כהן: חבר הכנסת דורון, האם אתה מחכה לחוק הבא שלך?

חמי דורון: לא, אני לא אחכה.

חמי דורון: אין לי שום בעיה לקדם את זה כמו שהוא, ואחר כך ננסה לראות מה קורה.

אפרת רוזן: אני אקרא את סעיפי החוק, כשאני אקרא מהנוסח שתואם בין חבר הכנסת דורון למשרד המשפטים.

אפרת רוזן: "תיקון סעיף 58 בחוק המקרקעין, התשכ"ט-1969 (להלן- החוק העיקרי), בסעיף 58 יבוא: (א) בסעיף קטן (א) במקום "הכול בהתאם לחלקו ברכוש המשותף", יבוא: "לפי יחס שטח רצפת דירתו אל שטח הרצפה של כל הדירות שבבית המשותף".

אפרת רוזן: (ב) סעיף קטן (ב) בטל, והסימון (א) בסעיף קטן (א) יימחק.

אפרת רוזן: 2 שמירת הוראות תקנונים – אין באמור בחוק זה כדי לגרוע מתוקפה של הוראה הקיימת בתקנון שהיה בתוקף ערב תחילתו של חוק זה.

אפרת רוזן: 3.

אפרת רוזן: סעיף תחילה.

אפרת רוזן: תחילתו של חוק זה שנתיים מיום פרסומו.

אפרת רוזן: "

אליעזר כהן: אני נוטה לקבל את הדרישה שלך שזה יהיה שנה ולא שנתיים.

חמי דורון: כן.

אפרת רוזן: אם כך, תחילתו של חוק זה שנה מיום פרסומו ברשומות.

אפרת רוזן: זוהי הצעת החוק ואפשר להצביע על זה בהכנה לקריאה ראשונה.

אפרת רוזן: אנחנו עכשיו כותבים שנה.

אפרת רוזן: שוב, אנחנו נמצאים בקריאה ראשונה עכשיו.

אליעזר כהן: האם אתן מתעקשות?

חוה הלברייך: לא מתעקשות.

אליעזר כהן: סיכמנו שנה.

אליעזר כהן: האם חבר הכנסת דורון יכול להשתתף בהצבעה?

דורית ואג: אם הוא מודיע הוא יכול להחליף את חבר הכנסת רשף חן או את חברת הכנסת אתי לבני.

חמי דורון: זה תענוג גדול להחליף את אתי לבני.

אליעזר כהן: מי בעד הצעת החוק?

אליעזר כהן: ה צ ב ע ה הצעת חוק המקרקעין (תיקון-שיעורו של חלק מוצמד ברכוש המשותף),התשס"ג-2003, של חבר הכנסת חמי דורון וקבוצת חברי כנסת (פ/913), אושרה פה אחד להעלאה לקריאה ראשונה.

חמי דורון: אני מודה לכם.

אליעזר כהן: תודה רבה, הישיבה נעולה.